མཆོད་པ་བཤམས་ཚུལ་

ཡོན་ཆབ་ཀྱི་ཁུངས།

ལྷ་བླ་མ་བྱང་ཆུབ་འོད་ཀྱིས།  མཉམ་མེད་ཇོ་བོ་རྗེ་བོད་དུ་བསྟན་པ་དག་ཐེར་དུ་ཞུས་སྐབས།  རང་ཅག་གི་དྭངས་བསིལ་ཡན་ལག་བརྒྱད་ལྡན་གྱི་རྫ་ཆུ་བསིལ་མ་འདིས།  ཇོ་བོ་ཨ་ཏི་ཤའི་ཐུགས་འཕྲོག་ནས།  ཏིང་ཕོར་ནང་དུ་ཡོན་ཆབ་བཤམས་ཚུལ་འདི་དར་རོ།།དེ་ནས་རིམ་བཞིན།  ལྷ་སར་འདུལ་བའི་མཆོད་པ།  ཁྲ་འབྲུག་ལ་མངོན་པའི་མཆོད་པ།  བསམ་ཡས་མདོ་སྡེ་མཆོད་པ།  བྱང་ཆུབ་མཆོད་པ་སོགས།   མཆོད་པ་ཆེན་པོ་བཞི་དར་ཁྱབ་བྱུང་ལ།  རང་ཅག་མདོ་སྨད་ཀྱི་མཆོད་རྒྱུན་ཕལ་ཆེར་སྐུ་ཕྱོགས་གསེར་ཁང་བས་བཙུགས་སོ།།

མཆོད་པ་འབུལ་ལུགས།

ཏིང་ཕོར་ལ་མཛུབ་རྗེས་མ་ཕབ་པར་འོད་འཆར་བར་ཕྱིས་རྗེས།  ཀུན་སློང་གཡོ་མེད་ཅིང་བཀོད་པ་མཛེས་པར་ཡོན་ཆབ་བཤམས་དགོས་ཏེ།  དཔེར་ན།  རྒྱ་གར་གྱི་ལུགས་བཞིན།   ཡུལ་དམ་པ་མགྲོན་དུ་སྤྱན་དྲངས་དུས།   ཆུ་གཙང་གིས་ཞབས་བཀྲུ་བ་དང་།  དྲི་ཞིམ་གྱི་ཆུས་སྐུ་ཁྲུས་གསོལ་བ།  མེ་ཏོག་སོགས་ཀྱིས་རྒྱན་འདོགས་པ།   སྤོས་ཀྱིས་དྲི་བསུང་བདུག་པ།  བཟའ་བཏུང་ཞལ་དུ་གསོལ་བ་སོགས།  ཡུལ་དམ་པར་ཐུགས་མཉེས་པར་བྱེད་པ་དང་སྒོ་བསྟུན་ཏེ་འབུལ་ལོ།།
ཆུ་རྒྱུན་ལྡུགས་ཚེ།  ནས་འབྲུ་མའི་ཚུལ་དུ་ཐོག་མཐའ་གཉིས་ཕྲ་ལ།   དཀྱིལ་སྦོམ་པོར་བྱས་ཏེ།  ངག་ཏུ།  ཨོཾ་ཨཱཿཧཱུཾ།  ཞེས་ཡིག་འབྲུ་གསུམ་གྱི་བྱིན་གྱིས་བརླབས་ཏེ་འབུལ་ལོ།།  དེ་ནི།  རྒྱལ་བ་སྲས་བཅས་ཀྱི་བྱིན་རླབས་ཡིག་འབྲུ་གསུམ་ལ་ཞུགས་ཏེ་ཡོན་ཆབ་ཏུ་ཐིམ་ཞིང་།  ཧཱུཾ་གྱིས་མི་གཙང་བ་ཐམས་ཅད་དག  ཨཱསཿདག་གཙང་བདུད་རྩིའི་རང་བཞིན་དུ་བསྒྱུར།  ཨོཾ་གྱིས་མང་དུ་སྤེལ་བར་བསམ་དགོས་སོ།།

ཏིང་ཕོར་བདུན་འབུལ་བའི་རྒྱུ་མཚན།

སྤྱིར་ན།  ཏིང་ཕོར་ལ་རང་གི་ཕོར་བ་ལས་མ་ཆུང་བ་དང་།  གྲངས་ཚད་ལ་ངེས་བཟུང་མེད་པར།  ཇི་ལྟར་མང་ན།  དེ་ལྟར་བཟང་།  འོན་ཀྱང་།   དེང་སང་།  བདུན་ཚར་ཞེས་ཏིང་ཕོར་བདུན་རེ་བཤམས་པ་ནི།  འདོན་ཆོག་མང་བོ་ན་གསལ་བ་ལྟར།   མཆོད་ཡོན།  ཞབས་བསིལ།  མེ་ཏོག  བདུག་སྤོས།  སྣང་གསལ།  དྲི་ཆབ།   ཞལ་ཟས་བཅས།   རྣམ་གྲངས་བདུན་འབུལ་སྲོལ་ཡོད་པ་དང་བསྟུན་ནོ།།  འགའ་ཞིག  སྟོན་པ་ཐུགས་རྗེ་ཅན་སྐུ་བལྟམས་མ་ཐག་ས་ཆེན་འདི་ལ་གོམ་པ་བདུན་བོར་དུས།  མེ་ཏོག་བདུན་འཁྲུངས་པས།  བདུན་ཚར་བཤམས་སྲོལ་བྱུང་ཡང་ཟེར།


ཡོན་ཆབ་ཀྱི་འཛེམ་བྱའི་སྐྱོན་དྲུག

༡  ཡོན་ཆབ་ཁ་མ་གང་ན།  རྒྱུད་ལ་ཡོན་ཏན་གྱིས་མི་གང་བ།  ༢  གང་ཆེས་ན།  སྡིག་སྒྲིབ་ཀྱིས་ཁ་གང་བ།  ༣ གཅིག་ལ་གཅིག་གཏུགས་ན།  སྡིག་གྲོགས་དང་འཕྲད་པ།  ༤  བར་ཁྱད་ཧ་ཅང་རིང་ན།  དགེ་རྒན་དང་གྲོགས་བཟང་རིང་དུ་བཀྱེད་པ།  ༥  ཡ་ཡོ་བྱུང་ན།  ཚེ་རབས་ཀུན་ཏུ་སེམས་མི་དྲང་བ།  ༦ ཡོན་ཆབ་ཕྱི་རོལ་ཏུ་འཕོས་ན།  ཚེ་རབས་ཀུན་ཏུ་མིག་མི་གསལ་ཞིང་མིག་ཆུ་ཤོར་བའོ།།

ཡོན་ཆབ་ཀྱི་ཕན་ཡོན།

ཡོན་ཆབ་ལ་བརྟེན་ནས་དགེ་རྩ་སྒྲུབ་ཚུལ་འདི།  ཕྱིའི་དངོས་བོ་ལ་རག་མ་ལས་པར།  ནང་དད་པ་ལ་ཐོགས་ཏེ།  མཐོ་རྒྱལ་བོ་དང་།  དམའ་སྤྲང་ནག་བེར་ཀ་ཐོགས་པ་ཚུད་ཆད་ཀྱིས།   འདི་འབྱོར་དང་དེ་མི་འབྱོར་ཞེས་ཁག་དཀྲི་རྒྱུ་མེད་པར།   མཉམ་ཉིད་དུ་ལས་སུ་རུང་བ་ཡིན།  དཔེར་ན།  རྗེ་མི་ལས་ཟོག་གི་རྨིག་ཀོང་ཞིག་ཏུ་ཆུ་མཆོད་ཞིག་ཕུལ་བར།  རྒྱ་གར་ནས་སངས་རྒྱས་བྱང་སེམས་མང་བོ་མཆོད་མགྲོན་དུ་ཕེབས་པ་ལྟ་བུ་ཡིན།  ཁྱད་པར་དུ།  ཇོ་བོས།  བོད་ཀྱི་ཆུ་ཐམས་ཅད་ཡན་ལག་བརྒྱད་ལྡན་ཡིན་པས།  བོད་ན་མཆོད་པ་ཡོན་ཆབ་གཅིག་པུས་ཆོག་འདུག   གསུངས་པ་བཞིན།  མཆོད་པའི་ཕན་ཡོན་གཞན་དག་ལྟ་ཅི།  ཆུ་བོ་ཡན་ལག་བརྒྱད་པོའི་ཕན་ཡོན་རེ་རེ་བརྗོད་ནའང་འདི་ལྟ་སྟེ།
༡  ཆུ་བསིལ་བ་ཕུལ་བས།  དཀོར་གྱི་སྒྲིབ་པ་སྦྱངས་ཤིང་ཚུལ་ཁྲིམས་དག  ༢  ཆུ་ཞིམ་པས།  ཟས་མཆོག་རྙེད།   ༣ ཆུ་ཡང་བས།  ལུས་སེམས་ལས་སུ་རུང་།  ༤  ཆུ་འཇམ་པས།  གཤིས་ཀ་འཇམ།  ༥ ཆུ་དྭངས་པས།  རིག་པ་དྭངས་ཤིང་སྙིང་རྗེ་ཆེ།  ༦  ཆུ་དྲི་མི་ང་བས།  སྡིག་སྒྲིབ་སྦྱོངས།  ༧ ཆུ་ལྟོ་བ་ལ་མི་གནོད་པས།  ནད་མི་འབྱུང་།   ༨ ཆུ་མགྲིན་པ་ལ་མི་གནོད་པས།   སྐད་སྙན་པ་བཅས་ཕན་ཡོན་འབྱུང་ངོ་།།